MICRO ออกหุ้นกู้ 850 ลบ. ชูดบ. 5.50% ลุยขายสถาบัน-รายใหญ่ 26-28 ต.ค.นี้
MICRO ออกหุ้นกู้ 2 ชุด มูลค่าไม่เกิน 850 ลบ. ชูดบ. 5.25-5.50% ลุยขายสถาบัน-รายใหญ่ 26-28 ต.ค.นี้ จ่อนำเงินที่ได้รองรับการขยายธุรกิจสินเชื่อประมาณ 700 ลบ. และชำระคืนเงินกู้ยืมจากสถาบันการเงินประมาณ 300 ลบ.
21 ต.ค. 2564

นายวิศาลท์ บูรณสันติกูล กรรมการผู้จัดการ บริษัท ไมโครลิสซิ่ง จำกัด (มหาชน) หรือ MICRO เปิดเผยว่า MICRO จะเสนอขายหุ้นกู้ครั้งที่ 2/2564 จำนวน 2 ชุด รวมมูลค่าไม่เกิน 850 ล้านบาท เสนอขายให้แก่ ผู้ลงทุนสถาบัน และผู้ลงทุนรายใหญ่ เป็นหุ้นกู้ ประเภทไม่ด้อยสิทธิ ไม่มีประกัน และมีผู้แทนถือหุ้นกู้ โดยหุ้นกู้ ชุดที่ 1 อายุ 2 ปี ครบกำหนดไถ่ถอนปี 2566 มีอัตราดอกเบี้ยคงที่ 5.25% ต่อปี และชุดที่ 2 อายุ 3 ปี ครบกำหนดไถ่ถอนปี 2567 มีอัตราดอกเบี้ยคงที่ 5.50% ต่อปี
ทั้งนี้หุ้นกู้ทั้ง 2 ชุด เสนอขายรวมกันมูลค่าไม่เกิน 850 ล้านบาท มีกำหนดจ่ายดอกเบี้ยทุก 3 เดือน ตลอดอายุหุ้นกู้ ซึ่งได้รับการจัดอันดับความน่าเชื่อถือที่ “BB+” แนวโน้มอันดับเครดิต “Stable” โดยบริษัท ทริสเรทติ้ง จำกัด เมื่อวันที่ 8 เม.ย.2564
โดยบริษัทฯ จะเสนอขายหุ้นกู้ดังกล่าวระหว่างวันที่ 26 – 28 ต.ค.2564 สามารถจองซื้อได้ที่ผู้จัดการการจัดจำหน่ายหุ้นกู้ 3 แห่ง ได้แก่ บล.เอเซีย พลัส, บล.กรุงไทย ซีมีโก้ และบล.เคจีไอ (ประเทศไทย) โดยมีวัตถุประสงค์การระดมทุนเสนอขายหุ้นกู้ในครั้งนี้ เพื่อรองรับการขยายธุรกิจสินเชื่อประมาณ 700 ล้านบาท และชำระคืนเงินกู้ยืมจากสถาบันการเงินประมาณ 300 ล้านบาท
สำหรับที่ผ่านมาผลการดำเนินงานของ MICRO ในไตรมาส 2/2564 สามารถสร้างรายได้จากการปล่อยสินเชื่อรถบรรทุกมือสอง 155.81 ล้านบาท ซึ่งมีอัตราการเติบโตเมื่อเทียบจากงวดเดียวของปีก่อน ถึง 52.08% ขณะที่กำไรสุทธิอยู่ที่ 50.04 ล้านบาท เพิ่มขึ้น 16.82 ล้านบาท หรือคิดเป็น 50.66% พร้อมชูกลยุทธ์ลุยขยายสาขาต่อเนื่อง โดยเน้นจังหวัดที่มีศักยภาพการเติบโต เพื่อหนุนพอร์ตสินเชื่อให้เติบโตระยะยาว
อีกทั้งล่าสุดได้ทำการเปิดสาขาลำดับที่ 16 สาขาปราจีนบุรี เพื่อให้ครอบคลุมพื้นที่ให้บริการในภาคตะวันออก ควบคู่กับการเตรียมความพร้อมวางแผนรับมือในการคุมเข้ม NPL อีกด้วย นอกจากนี้เมื่อวันที่ 11 ส.ค.2564 ที่ผ่านมาคณะกรรมการบริษัทได้มีมติอนุมัติให้จัดตั้งบริษัทย่อย ผลักดันธุรกิจนายหน้าประกันภัยและประกันชีวิต ขยายผลิตภัณฑ์และบริการที่เกี่ยวข้องกับธุรกิจรถบรรทุกมือสองแบบครบวงจร
 
 
 